7.6. Sanitar-gorag zolaklaryny gurnamak.

Kärhananyň daşky gurşawa täsiriniň aşakdaky zolaklaryny tapawutlandyrýarlar:

* Hapalanma zolagy – ýerüsti konsentrasiýalaryň ululyklary REAT-den geçýän, kärhananyň çäklerinden daşarky zolak;
* Sanitar-gorag zolaklary (SGZ) – kärhananyň çägi bilen gurluşyk üçin ýaramly territoriýalaryň çäkleriniň arasynda hapalanma zolagynyň bölegi;
* Atmosfera senagat zyňyndylarynyň çeşmesinden üzňelik – zyňyndylaryň çeşmesinden, ýerüsti atmosfera gatlagynda zyýanly maddalaryň rugsat edilýän konsentrasiýa derejesi ýetilen uzaklyk (aralyk);
* Sanitar üzňelik – zyňyndylaryň çeşmesinden, kärhana geljekde ösende we REAT berkleşdirilende rugsat edilýän konsentrasiýa derejesi ýetiljek aralyk.

SGZ giňligi kärhananyň kuwwatlylygyna baglylykda sanitar normalary tarapyndan düzgünleşdirilýär. Onuň çäkleri atmosfera howasyny goramagyň şertleri boýunça kärhananyň ýa-da ýokary kuwwatlykly çeşmelerden hasaplanylyp başlanýar. Metallurgiýa kärhanalary üçin SGZ iň ýokary giňligi 2 km bellenen. Hereket edýän kärhanalarda ilatly ýerler normirlenýän zolaga görä ýakynda ýerleşýän bolsa, SGZ giňligi gurluşyk we saglygy goraýyş ministrlikleri tarapyndan kesgitlenilýär.

Ähli ýagdaýlarda SGZ ölçegleriniň ýeterliligi, hatda hereket edýän normatiw resminama görkezijilerine gabat gelýän bolsa hem, ýerüsti konsentrasiýalary hasaplamak bilen barlanylýar. Eger hasaplamalaryň netijesinde normatiw sanitar zolagyň çwklerinde sanitar normalar üpjün edilmeýän bolsa, ýer üsti konsentrasiýalary peseltmek üçin goşmaça çäreleri işläp düzmeli.

Eger kärhana beýleki kärhanalar bilen çäklenýän bolsa, umumy SGZ döretmek we onuň ölçeglerini ähli kärhana çeşmelerinden zyňyndylary hasaplamak bilen barlamaly.

Bir raýonda howany hapalaýjy çeşme bolan iri kärhanalaryň toplumy jemlenende SGZ giňligi 3 esse ulaldylyp bilner. Çäreler toplumynyň geçirilmegi netijesinde bar bolan düýpli ýaşaýyş jaý gurluşyklarynda SGZ, hasaplamalar bilen degişli esaslandyrmada, kiçeldilip bilner.

Sanitar-gorag zolaklary, tüsse-gaza durnukly agaç görnüşleriniň degişlilerini saýlap almak bilen we senagat meýdançalaryny ýelejiretmek üçin ýörite gurnalan koridorlary döretmek bilen agaç ekilmegi hökmanydyr. SGZ-nyň gök agaçlary ýaşaýyş jaýly raýonlarda zyýanly maddalaryň ýerüsti konsentrasiýalaryny peseldýär. Olar esasan gurnalmadyk zyňyndylary, ýagny pes turbalardan tüssäniň bölünip çykmagyny we tozanyň zyňylmagyny lokallaşdyrmak (ýaýramagyny çäklendirmek) üçin netijeli, ýöne ýerüsti konsentrasiýalary hasaplananda bu faktor hasaba alynmaýar. Kärhananyň ýaşaýyş jaýlar ýerleşmeýän tarapyna SGZ-a gök agaçlary ekmek hökmany däl. Eger kärhananyň daşynda pürli tokaýlyk ösýän bolsa, onda pürli agaçlary guramagyna görä ýaprakly agaçlara çalyşmagyna çykýan çykdajylar hasaba alynýar.

Sanitar-gorag zolaklary islendik senagat kärhanasy we beýleki daşky gurşawa we adamyň saglygyna himiki, biologiki ýa-da fiziki täsiriň çeşmesi bolup biljek obýektleriň hökmany elementi bolup durýar.

SGZ aşakdakylar üçin niýetlenen:

* Ýerüsti atmosfera gatlagynda hapalaýjy maddalaryň saklanmagynyň gigiýena normalarynyň talaplaryny üpjün etmek üçin, daş-töwereginde ýerleşýän ilata kärhananyň, transport kommunikasiýalarynyň, tok geçiriji liniýalaryň ýaramaz täsirini azaltmak, fiziki faktorlaryň täsirini– gohuň, wibrasiýanyň ýokary derejesini, infrasesi, elektromagnit tolkunlaryny we statiki elektrik toguny peseltmek üçin;
* Degişli abadanlaşdyrmada senagat zolagy bilen ýaşaýyş jaýly böleginiň arasynda arhiktektura-estetiki barýeri (germewi) döretmek üçin;
* Atmosfera howasynyň hapalaýjylaryny süzmegini we özleşdirmegini güýçlendirmek, şeýle hem howa massasynyň diffuziýa (bir maddanyň ikinji bir madda bilen aralaşma) prosesleriniň we klimata ýerli oňaýly täsiriň işjeňligini ýokarlandyrmak maksady bilen agaçlar ekilen goşmaça meýdançalary gurnamak üçin.

Senagat zyýanlylyklarynyň emele gelmeginiň çeşmesi bolan tehnologiki prosesli obýektler, olaryň aýratyn jaýlary we desgalary üçin SGZ-ň açakdaky minimal ölçegleri kesgitlenen:

* Birinji klasly kärhana – 1000 m;
* Ikinji klasly kärhana – 500 m;
* Üçünji klasly kärhana – 300 m;
* Dördünji klasly kärhana – 100 m;
* Bäşinji klasly kärhana – 50 m;

Kabul edilen toparlama boýunça sanitar gorag zolagynyň giňliginiň ýeterliligi, ilki bilen I, II we III klasly kärhanalar üçin, ýörite hasaplamalaryň esasynda ykrar edilen bolmaly.

Uly giňişlikli, indiwidual (hususy) ylalaşylan SGZ bar bolan, şeýle hem I, II we III klasly kärhanalaryň ýaşaýyş jaýlaryň arasynda (ilatly ýerlerde) ýerleşdirilmegine rugsat berilmeýär.

IV we V klasly, demirýollaryň barmagy we ýük awtotransportynyň intensiw herekedini talap etmeýän kärhanalar gurluşyga ýaramly raýonlaryň çäklerinde ýerleşdirmäge rugsat edilýär.

Häzirki zama iri senagat kärhanalary we önümçilik toplumlary (gara we reňkli metallurgiýa, nebiti gaýtadan işlemegiň we nebit himiýasynyň, biosinteziň kärhanalary, tokaý senagat toplumlary we ş.m.) üçin SGZ ölçegleri baş taslamaçy tarapyndan esaslandyrylýar we her ýagdaýda baş döwlet sanitar lukmanynyň çözgüdi bilen bellenýär. Şeýle toplumlar üçin SGZ kärhanalaryň sanitar toparlamalarynda görkezilen minimal ölçeglerini ugrukdyryjy hökmünde almaly.

Sanitar toparlamada görkezilen ölçeglerden SGZ ölçeglerini artdyrmagy şertlendirýän sebäplere aşakdakylar degişli:

* Normatiwe degişlilikde gurluşyga ýaramly territoriýanyň atmosfera howasynyň hilini üpjün edip bilmeýän moral taýdan könelişen abzallarynyň hereket edýän kärhanada ýa-da aýratyn sehlerinde bolmagy;
* Gaztozan tutujy abzallaryň pes netijeliligi we atmosfera howasynyň hapalylygyny gigiýena normalaryna çenli düşürmegiň tehniki taýdan çözgütsizligi;
* Köp öwüsýän ýeliň ugurlary boýunça, gurluşyga ýaramly we senagat territoriýalarynyň amatsyz özara ýerleşmegi;
* Talap edilýän SGZ çäklerinden daşarda atmosferada himiki maddalaryň REAT ýokary, gohuň, wibrasiýanyň, radioýygylygyň elektromagnit tolkunlarynyň we beýleki ýaramaz fiziki faktorlaryň READ (rugs.ed.aňryçäk derejesinden) ýokary bolmagy.

Ýurduň baş sanitar lukmanynyň ýa-da orunbasarynyň çözgüdi boýunça azaldylyp bilinýär:

* Tebigy gurşawa we ilata tehnogen täsiriň durnukly derejesine normatiw talaplaryň çäklerinde we ondan pes derejä ýetendigini, howa gurşawynyň ýagdaýyna tejribehana gözegçilikleriniň ulgamlaýyn materiallary boýunça obýektiw subut edilen ýagdaýynda;
* Gurluşyga ýaramly territoriýanyň çäklerinde gohuň derejesiniň we beýleki fiziki faktorlaryň gigiýena normalaryndan peselendigi ölçegler arkaly ykrar edilende;
* Kärhananyň doly ýagdaýda ugry üýtgedilip, şol sebäpli zyýanlylyk derejesiniň klasy üýtgände.

Sanitar gorag zolaklary üçin aýrylan ýer bölekleriniň oba-hojalyk önümçiligi maksatly (oba-hojalyk ekinlerini ösdürmek, mallar üçin öri, ot ýatyrmak üçin meýdan) ulanylmagy degişli edaralar tarapyndan esaslandyrylan we döwlet sanitar-epidemiologiýa edarasy tarpyndan oňaýly netijeler alan bolmaly.

SGZ kollektiw we hususy daça, bag-mellek uçastoklaryny ýerleşdirmek üçin territoriýa hökmünde seredilip bilinmez.

I, II klasly kärhanalaryň SGZ çäklerinde we uly aralykly zolaklarda iýmit senagatynyň kärhanalary, şeýle hem suw geçiriji desgalary ýerleşdirmäge rugsat edilmeýär.

SGZ territoriýasynda sport desgalarynyň, parklaryň, mekdepden öňki çagalar edaralarynyň, mekdepleriň, sagaldyş we köpçülikleýin saglygy dikeldiş edaralarynyň ýerleşdirilmegine rugsat berilmeýär.

I, II we III klasly kärhanalaryň SGZ çäklerinde, şeýle hem uly aralykly zolaklarda ýerleşdirilmegine rugsat berilýär:

* Önümçiliginiň zyýanlylyk klasy pes bolan kärhanalar, olaryň aýratyn jaýlary we desgalary;
* Ýangyn depolary, banýalar, kir ýuwulýan jaýlar, garažlar, hususy awtomobil we motosikller duralgalary üçin meýdançalar; şeýle hem şol kärhana hyzmat etmek bilen bagly dolandyryş jaýlary, magazinler, poliklinikalar, okuw jaýlary, ylmy-barlag tejribehanalary;
* Nobatçy awariýa personaly we kärhananyň goragçylary üçin ýaşaýyş däl jaýlary, köpçülik we hususy transport duralgalary; kommunikasiýalar we ş.m.